Uredba Komisije (EGS) št. 3719/85

z dne 27. decembra 1985

o nekaterih tehničnih in kontrolnih ukrepih za ribolovne aktivnosti plovil, ki plujejo v portugalskih vodah pod zastavo druge države članice, razen Španije

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Akta o pristopu Španije in Portugalske ter zlasti drugega pododstavka člena 351(5) in (6) Akta,

ker se morajo opredeliti tehnični postopki za določitev in nadzor plovil držav članic, razen Španije in Portugalske, ki imajo dovoljenje za hkratni ribolov v portugalskih vodah;

ker je v Aktu o pristopu predviden sistem seznamov pooblaščenih plovil dodatno k določbam iz Uredbe Sveta (EGS) št. 2057/82 z dne 29. junija 1982 o nekaterih kontrolnih ukrepih za ribolovne aktivnosti plovil držav članic [1], spremenjena z Uredbo (EGS) št. 1729/83 [2];

ker se morajo v skladu z drugim pododstavkom člena 351(2) Akta o pristopu od 1. januarja 1986 specializirane ribolovne aktivnosti iz navedenega člena izvajati v skladu z enakimi kontrolnimi ukrepi, kakor so tisti, ki veljajo za španska plovila, pooblaščena za ribolov v vodah držav članic, razen v vodah Španije in Portugalske;

ker je zato treba sprejeti nekatere tehnične ukrepe za ohranjanje virov, ki se uporabljajo brez poseganja v določbe Uredbe Sveta (EGS) št. 171/83 z dne 25. januarja 1983 o nekaterih tehničnih ukrepih za ohranjanje ribolovnih virov [3], kakor je bila nazadnje spremenjena z Uredbo (EGS) št. 3625/84 [4];

ker lahko v skladu s členom 2(3) Pristopne pogodbe institucije Skupnosti pred pristopom sprejmejo ukrepe iz člena 352 Akta, ki pa začnejo veljati ob upoštevanju navedene pogodbe in na dan začetka njene aktivnosti;

ker Upravljalni odbor za ribolovne vire ni dal mnenja v roku, ki ga je določil njegov predsednik,

SPREJELA NASLEDNJO UREDBO:

Člen 1

Tehnični in kontrolni ukrepi, opredeljeni v nadaljnjem besedilu, veljajo v vodah, nad katerimi ima suverenost ali jurisdikcijo Portugalska, za plovila, ki plujejo pod zastavo druge države članice, razen Španije.

Člen 2

1. Države članice, razen Španije in Portugalske, vsako leto, najkasneje en mesec pred začetkom zadevnega odobrenega ribolovnega obdobja, dostavijo Komisiji sezname plovil, ki lahko izvajajo specializirane ribolovne aktivnosti iz člena 351(2) in (3) Akta o pristopu.

Za vsakega od naslednjih načinov ribolova se pošlje ločen seznam:

- plovila, ki lovijo belega tuna in uporabljajo samo panule,

- plovila, ki lovijo tropskega tuna in uporabljajo samo potegalke za tune,

- plovila, ki lovijo vrste tunov, razen belega tuna in tropskega tuna, ter uporabljajo samo potegalke za tuna.

2. Seznami iz odstavka 1 se lahko spremenijo z začetkom veljavnosti od prvega dne v vsakem mesecu; vse spremembe se sporočijo Komisiji do 15. dneva v prejšnjem mesecu.

3. Seznami iz odstavka 1 vsebujejo naslednje informacije o vsakem plovilu:

- ime plovila,

- številko registracije plovila,

- zunanje identifikacijske črke in številke,

- pristanišče registracije,

- ime(-na) in naslov(-e) lastnika(-ov) ali zakupnika(-ov), če pa je lastnik pravna oseba ali združenje podjetij, ime(-na) in naslov(-e) njegovega(-ih) predstavnika(-ov),

- bruto tonažo in skupno dolžino,

- pogonsko moč,

- pozivni znak in radijsko frekvenco.

Člen 3

1. Države članice, razen Španije in Portugalske, za vsako vrsto ribolova iz člena 2 izdelajo predloge za periodne sezname, na katerih so našteta plovila, ki lahko lovijo hkrati v skladu s členom 351(2) in (3) Akta o pristopu.

V osnutkih seznamov se opredeli število plovil, ki ne presegajo omejitev, ki jih letno določi Svet v skladu s postopkom iz člena 351(2) Akta o pristopu.

Predlogi se pošljejo Komisiji najkasneje 15 dni pred začetkom ribolovne sezone. Seznam plovil, ki lovijo belega tuna, zajema obdobje, ki ni krajše od enega koledarskega meseca in daljše od osmih tednov med 1. majem in 31. avgustom. Seznami plovil za lov tropskega tuna in drugih vrst tunov zajemajo obdobje najmanj dveh koledarskih mesecev.

2. Vsak periodni seznam vsebuje naslednje podatke o posameznem plovilu:

- ime in številko registracije plovila,

- pozivni znak,

- ime(-na) in naslov(-e) lastnika(-ov) ali zakupnika(-ov), če pa je lastnik pravna oseba ali združenje podjetij, ime(-na) in naslov(-e) njegovega(-ih) predstavnika(-ov),

- obdobje, za katerega je predložena vloga za dovoljenje za ribolov,

- načrtovano ribolovno metodo,

- načrtovano ribolovno območje.

3. Komisija preuči predloge iz odstavka 1 in odobri periodne sezname, ki jih pošlje organom zadevnih držav članic in pristojnim portugalskim kontrolnim organom vsaj štiri delovne dni pred datumom, ki je določen za začetek njihove veljavnosti.

4. Organi držav članic, razen Španije in Portugalske, lahko zaprosijo Komisijo, da nadomesti plovilo, ki je navedeno na periodnem seznamu, vendar zaradi višje sile ne more uporabiti svojega dovoljenja za ribolov v določenem obdobju ali v katerem koli delu tega obdobja, in da v periodni seznam doda eno ali več plovil, če periodni seznam vsebuje manj plovil kakor znaša največje število, ki je odobreno za hkratni ribolov, vendar le, če največje število ni preseženo.

Vsako nadomeščeno ali dodano plovilo mora biti vključeno v sezname iz člena 2.

Komisija brez odlašanja obvesti pristojne portugalske kontrolne organe in pristojne organe zadevnih držav članic o vseh spremembah periodnih seznamov.

Nobeno nadomestno plovilo ali dodatno plovilo ne sme izvajati ribolova do datuma, navedenega v obvestilu Komisije.

Člen 4

Plovila, ki imajo dovoljenje za lov tuna, ne smejo na krovu poleg vrst tunov Thunnidae obdržati nobenih drugih rib ali ribjih proizvodov, razen sardonov, namenjenih za uporabo kot žive vabe.

Člen 5

Kapitani ali po potrebi lastniki plovil z dovoljenjem za ribolov morajo izpolnjevati posebne pogoje, določene v prilogi.

Člen 6

Brez poseganja v Uredbo (EGS) št. 171/83 veljajo za plovila, ki plujejo pod zastavo države članice, razen Portugalske in Španije, naslednji tehnični ukrepi:

(a) uporaba zabodnih mrež je prepovedana;

(b) plovila nimajo na krovu ribolovnega orodja, razen tistega, ki je potrebno za vrsto ribolova, za katero imajo dovoljenje;

(c) vsaka parangalka vrže v morje največ dva parangala na dan; največja dolžina vsakega od teh parangalov znaša 20 navtičnih milj; razdalja med trnki pa ni krajša od 2,70 m.

Člen 7

Države članice, razen Španije in Portugalske, obvestijo Komisijo pred 15. dnem v mesecu o količinah, ujetih s posameznim plovilom, ki lovi tune, in o količinah, iztovorjenih s takih plovil v vsakem pristanišču v predhodnem mesecu.

Člen 8

Ta uredba začne veljati 1. januarja 1986 ob upoštevanju začetka veljavnosti Pristopne pogodbe Španije in Portugalske.

Ta uredba je v celoti zavezujoča in se neposredno uporablja v vseh državah članicah.

V Bruslju, 27. decembra 1985

Za Komisijo

Frans Andriessen

Podpredsednik

[1] UL L 220, 29.7.1982, str. 1.

[2] UL L 169, 28.7.1983, str. 14.

[3] UL L 24, 27.1.1983, str. 14.

[4] UL L 335, 22.12.1984, str. 3.

--------------------------------------------------

PRILOGA

POSEBNI POGOJI, KI JIH MORAJO IZPOLNJEVATI PLOVILA DRŽAV ČLANIC, RAZEN ŠPANIJE IN PORTUGALSKE, KI IMAJO DOVOLJENJE ZA RIBOLOV V PORTUGALSKIH VODAH

1. Kopija teh posebnih pogojev mora biti na krovu ladje.

2. Zunanje identifikacijske črke in številke plovila, ki ima dovoljenje za ribolov, morajo biti jasno označene na obeh straneh premca plovila in na vsaki strani nadgradnje, kjer se lahko najbolje vidijo.

Črke in številke se narišejo z barvo, ki je kontrastna barvi trupa plovila ali nadgradnje in se ne smejo odstraniti, spremeniti, prekriti ali kako drugače zakriti.

--------------------------------------------------